b'\n_START_ARTICLE_\nKashima-Shinry\xc5\xab\n_START_PARAGRAPH_\nKashima-Shinry\xc5\xab (jap. \xe9\xb9\xbf\xe5\xb3\xb6\xe7\xa5\x9e\xe6\xb5\x81) on 1400-luvun lopulla perustettu perinteinen japanilainen taistelulajikoulukunta. Kashima-Shinry\xc5\xabn perustivat Matsumoto Bizen no kami Ki no Masamoto yhdess\xc3\xa4 Kunii Genpachir\xc3\xb4 Kagetsugun kanssa. Koulukunnan nykyinen johtaja, professori Humitake Seki, on lajin 19. p\xc3\xa4\xc3\xa4opettaja (shihanke)._NEWLINE_Ennen Seki-senseit\xc3\xa4 Kashima-Shinry\xc5\xabn j\xc3\xa4seneksi p\xc3\xa4\xc3\xa4seminen oli vaikeaa ja muille kuin japanilaisille t\xc3\xa4m\xc3\xa4 oli k\xc3\xa4yt\xc3\xa4nn\xc3\xb6ss\xc3\xa4 mahdotonta. Seki-sensein mukana Kashima-Shinry\xc5\xabn p\xc3\xa4\xc3\xa4sali siirtyi Tokiosta Tsukuban yliopistoon 1976, ja muutama vuosi t\xc3\xa4m\xc3\xa4n j\xc3\xa4lkeen saivat ensimm\xc3\xa4iset ulkomaalaiset mahdollisuuden aloittaa harjoittelun._NEWLINE_Kashima-Shinry\xc5\xabta harjoitellaan Japanin lis\xc3\xa4ksi nyky\xc3\xa4\xc3\xa4n my\xc3\xb6s Yhdysvalloissa, Euroopassa ja Israelissa. Euroopassa lajia opetetaan kahdeksalla salilla, Bredassa, Dresdeniss\xc3\xa4, Frankfurtissa, Haagissa, Helsingiss\xc3\xa4, Ljubljanassa, Lontoossa ja Tampereella. Suomessa Kashima-Shinry\xc5\xabn opetus alkoi Helsingin Yliopiston salilla 1996. Tampereen Teknillisen Yliopiston salilla opetus alkoi vuonna 2002.\n_START_SECTION_\nHarjoittelu\n_START_PARAGRAPH_\nKashima-Shinry\xc5\xabn harjoittelu on p\xc3\xa4\xc3\xa4osin kata-muotoista pariharjoittelua. Harjoittelu alkaa aina miekkatekniikoiden (kenjutsu) ja j\xc5\xabjutsun opiskelulla. Perusteiden oppimisen j\xc3\xa4lkeen opiskeltava asevalikoima laajenee kattamaan t\xc3\xa4rke\xc3\xa4n osan muinaisen bushin taisteluv\xc3\xa4linevalikoimasta. Opiskeltavia taitoja ovat mm. puukkotekniikat (kaikenjutsu), pienet heittoaseet (shurikenjutsu), keppitekniikat (b\xc5\x8djutsu ja j\xc5\x8djutsu) sek\xc3\xa4 tekniikat pitkill\xc3\xa4 pisto- ja viiltoaseilla (s\xc5\x8djutsu ja naginatajutsu). Vaikka koulun harjoitteet erityyppisill\xc3\xa4 aseilla ulkoisesti poikkeavatkin toisistaan, ne noudattavat yhten\xc3\xa4isi\xc3\xa4 periaatteita._NEWLINE_T\xc3\xa4rkein harjoitteluv\xc3\xa4line Kashima-Shinry\xc5\xabssa on puumiekka (bokut\xc5\x8d) joka vastaa painoltaan ja ulkomitoiltaan varsin hyvin oikeaa miekkaa. Miekan k\xc3\xa4densuoja (tsuba) on pari sentti\xc3\xa4 paksu, ja se suojaa hyvin k\xc3\xa4si\xc3\xa4. Tekniikat tehd\xc3\xa4\xc3\xa4n kontrolloidusti, mutta realistisesti, ja niinp\xc3\xa4 tukeva rakenne ja paksu tsuba ovat v\xc3\xa4ltt\xc3\xa4m\xc3\xa4tt\xc3\xb6mi\xc3\xa4. Kaikki Kashima-Shinry\xc5\xabn miekkatekniikat voidaan tehd\xc3\xa4 bokut\xc5\x8dlla, mutta useissa tekniikkasarjoissa k\xc3\xa4ytet\xc3\xa4\xc3\xa4n turvallisuussyist\xc3\xa4 nahkalla p\xc3\xa4\xc3\xa4llystetty\xc3\xa4 bambumiekkaa (fukuroshinai).'